Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της επέκτασης κοινοτικών προγραμμάτων δράσης στον τομέα της υγείας που θεσπίστηκαν από τις αποφάσεις αριθ. 645/96/ΕΚ, αριθ. 646/96/ΕΚ, αριθ. 647/96/ΕΚ, αριθ. 102/97/ΕΚ, αριθ. 1400/97/ΕΚ και αριθ. 1296/1999/ΕΚ και περί τροποποίησης των εν λόγω αποφάσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η παρούσα πρόταση απόφασης του Ευρωπαϊκού Κοινοβουλίου και του Συμβουλίου περί επέκτασης του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας, του προγράμματος δράσης για την καταπολέμηση του καρκίνου, του προγράμματος για την πρόληψη του AIDS και ορισμένων άλλων μεταδοτικών νόσων, του προγράμματος για την πρόληψη της τοξικομανίας, του προγράμματος για την παρακολούθηση της υγείας και του προγράμματος για τις ασθένειες που σχετίζονται με τη ρύπανση αποτελεί μέρος της στρατηγικής στον τομέα της υγείας που παρουσίασε η Ευρωπαϊκή Επιτροπή στην ανακοίνωσή της COM(2000) 285 της 16ης Μαΐου 2000.

2. Η νέα στρατηγική στον τομέα της υγείας περιλαμβάνει ένα πλαίσιο δράσης στον τομέα της δημόσιας υγείας καθώς και διασυνδεόμενα και αλληλοενισχυόμενα συστατικά στοιχεία άλλων κοινοτικών πολιτικών και δραστηριοτήτων που επιδρούν σε παράγοντες που επηρεάζουν την υγεία. Ως μέρος του πλαισίου για τη δημόσια υγεία ένα νέο συνολικό πρόγραμμα δράσης στον τομέα της δημόσιας υγείας προτάθηκε από την Επιτροπή για έγκριση από το Ευρωπαϊκό Κοινοβούλιο και το Συμβούλιο βάσει του άρθρου 152 της συνθήκης ΕΚ. Το νέο πρόγραμμα θα αντικαταστήσει τα υφιστάμενα προγράμματα στον τομέα της δημόσιας υγείας.

3. Λόγω της ανάγκης ολοκλήρωσης της διαδικασίας συναπόφασης σχετικά με την πρόταση για το νέο πρόγραμμα περί δημόσιας υγείας είναι πιθανόν η έγκριση της σχετικής απόφασης του Ευρωπαϊκού Κοινοβουλίου και του Συμβουλίου να μην πραγματοποιηθεί πριν από την ολοκλήρωση ορισμένων από τα υφιστάμενα προγράμματα. Τα προγράμματα σχετικά με την προαγωγή της υγείας, τον καρκίνο, το AIDS και ορισμένες ακόμη μεταδοτικές νόσους καθώς και την τοξικομανία λήγουν την 31η Δεκεμβρίου 2000. Τα προγράμματα για την παρακολούθηση της υγείας και για ασθένειες που σχετίζονται με τη ρύπανση λήγουν την 31η Δεκεμβρίου 2001.

4. Ενέργειες βάσει των υφιστάμενων προγραμμάτων είναι ζωτικής σημασίας για την επίτευξη των κοινοτικών στόχων για τη δημόσια υγεία και θα είναι επιζήμια η διακοπή τους όσον αφορά την πολιτική και τη δραστηριότητα στον εν λόγω τομέα. Το προτεινόμενο νέο πρόγραμμα οικοδομείται πάνω σε τέτοιες ενέργειες. Οι ενδιάμεσες εκθέσεις της Επιτροπής (COM(1999) 408 της 8ης Σεπτεμβρίου 1999, COM(1999) 463 της 14ης Οκτωβρίου 1999) και COM(2000) 165 της 22ας Μαρτίου 2000) σχετικά με τα προγράμματα για τον καρκίνο, το AIDS και ορισμένες άλλες μεταδοτικές νόσους, την τοξικομανία και την προώθηση της υγείας, την ενημέρωση, την εκπαίδευση και την κατάρτιση, βασίζονται στις ανεξάρτητες εκτιμήσεις σχετικά με τις ενέργειες που αναπτύχθηκαν βάσει των προγραμμάτων αυτών καθώς και της προστιθέμενης αξίας τους.

5. Εάν παραταθούν τα προγράμματα που προβλέπεται να ολοκληρωθούν το 2000 και το 2001 η ενδεχόμενη ζημία λόγω της διακοπής της κοινοτικής δράσης θα αποφευχθεί και δεν θα εμφανιστούν οι προαναφερόμενες δυσκολίες. Ωστόσο η επέκτασή τους πρέπει να είναι χρονικά περιορισμένη και να καλύπτει τη μεταβατική περίοδο έως τη θέση σε ισχύ του νέου προγράμματος για τη δημόσια υγεία. Για το λόγο αυτό προτείνεται να παραταθούν αυτά τα έξι προγράμματα έως την 31η Δεκεμβρίου 2002. Ταυτόχρονα η πρόταση για το νέο πρόγραμμα για τη δημόσια υγεία προβλέπει την κατάργηση όλων των αποφάσεων που αφορούν τα σημερινά προγράμματα δημόσιας υγείας. Με τον τρόπο αυτό θα υπάρχει συνέχεια και μεταφορά ενεργειών από τα υφιστάμενα προγράμματα στα νέα δίχως να σημειωθεί διακοπή σε καίριες κοινοτικές δραστηριότητες για τη δημόσια υγεία. Καθώς οι χώρες ΕΖΕΣ/ΕΟΧ και οι συνδεδεμένες χώρες της Κεντρικής και Ανατολικής Ευρώπης συμμετέχουν στα υφιστάμενα προγράμματα, η επέκτασή τους θα επιτρέψει τη συνέχιση της συμμετοχής αυτής.

6. Για την εξασφάλιση της ορθής μετάβασης από τα υφιστάμενα προγράμματα στο νέο πρόγραμμα δημόσιας υγείας η παρούσα πρόταση απόφασης ζητά να συνεκτιμώνται σωστά στην εφαρμογή τους τα αποτελέσματα των ανεξάρτητων αξιολογήσεων που που έχουν πραγματοποιηθεί. Παρέχει επίσης το πλαίσιο για τις δραστηριότητες στην μεταβατική περίοδο αναφέροντας σαφώς τους νέους προσανατολισμούς στρατηγικής που περιέχονται στην ανακοίνωση COM(1998) 230 της 15ης Απριλίου 1998 της Επιτροπής στο Συμβούλιο, στο Ευρωπαϊκό Κοινοβούλιο, στην Ευρωπαϊκή και Κοινωνική Επιτροπή και στην Επιτροπή των Περιφερειών, σχετικά με την ανάπτυξη πολιτικής για τη δημόσια υγεία στην Κοινότητα, τα συμπεράσματα του Συμβουλίου της 26ης Νοεμβρίου 1998 σχετικά με το μελλοντικό πλαίσιο για κοινοτική δράση στον τομέα της δημόσιας υγείας [1], την απόφαση του Συμβουλίου της 8ης Ιουνίου 1999 σχετικά με τη μελλοντική δράση της κοινότητας στον τομέα της δημόσιας υγείας [2], την απόφαση του Ευρωπαϊκού Κοινοβουλίου A4-0082/99 της 12ης Μαρτίου 1999, τη γνώμη της Οικονομικής και Κοινωνικής Επιτροπής της 9ης Σεπτεμβρίου 1998 [3], τη γνώμη της Επιτροπής των Περιφερειών της 19ης Νοεμβρίου 1998 [4] και την ανακοίνωση COM(2000) 285 της 16ης Μαΐου 2000 σχετικά με τη στρατηγική στον τομέα της υγείας της Κοινότητας.

[1] ΕΕ C 390, 15.12.1998, σ. 1.

[2] ΕΕ C 200, 15.7.1999, σ. 1.

[3] ΕΕ C 407, 28.12.1998, σ. 21.

[4] ΕΕ C 51, 22.2.1999, σ. 53.

7. Σύμφωνα με το άρθρο 152 της συνθήκης ΕΚ η πρόταση αυτή αφορά μέτρα ενθάρρυνσης βάσει των έξι προαναφερόμενων προγραμμάτων. Οι αποφάσεις με τις οποίες θεσπίστηκαν τα προγράμματα αυτά επιβεβαιώνουν την τήρηση των αρχών της επικουρικότητας και της αναλογικότητας όσον αφορά τα λαμβανόμενα μέτρα. Ο συνολικός στόχος τέτοιων μέτρων είναι η συμβολή στην εξασφάλιση ενός υψηλού επιπέδου προστασίας της υγείας του ανθρώπου ενθαρρύνοντας τη συνεργασία μεταξύ των κρατών μελών, υποστηρίζοντας τη δράση τους, προωθώντας το συντονισμό των πολιτικών και των προγραμμάτων τους και ενισχύοντας τη συνεργασία με τρίτες χώρες και τους αρμόδιους διεθνείς οργανισμούς στον τομέα της δημόσιας υγείας.

8. Οι στόχοι των προγραμμάτων αυτών δεν μπορούν, όπως φάνηκε στις αποφάσεις έγκρισής τους, να ολοκληρωθούν επαρκώς από τα κράτη μέλη. Η προτεινόμενη απόφαση δεν προχωρά πέρα από τα απαραίτητα μέτρα για την επίτευξη των προαναφερόμενων στόχων και σέβεται πλήρως τις αρμοδιότητες των κρατών μελών για την οργάνωση και παροχή υπηρεσιών υγείας και ιατρικής περίθαλψης.

9. Οι προγραμματιζόμενες ενέργειες στοχεύουν στην ανάπτυξη και την ενίσχυση των δραστηριοτήτων προαγωγής της υγείας και πρόληψης συγκεκριμένων ασθενειών, στην ανάπτυξη ενός συστήματος παρακολούθησης της υγείας, στη συλλογή και διάδοση των πληροφοριών και στην παραγωγή εκθέσεων που απαιτούν συνεργασία με τα κράτη μέλη και στην ενίσχυση της δράσης τους. Σύμφωνα με το άρθρο 152 δεν προτείνονται μέτρα εναρμόνισης.

10. Η πρόταση για την επέκταση των προγραμμάτων για την προαγωγή της υγείας, για τον καρκίνο, το AIDS και ορισμένες άλλες μεταδοτικές νόσους, την τοξικομανία, την παρακολούθηση της υγείας καθώς και ασθένειες που σχετίζονται με τη ρύπανση, περιέχει:

* Ένα προοίμιο που θέτει το νομικό πλαίσιο, την επιχειρηματολογία της πρότασης και τις ρυθμίσεις παρακολούθησης και αξιολόγησης.

* Ένα λειτουργικό μέρος που επεκτείνει τα έξι προγράμματα ευθυγραμμίζοντάς τα με τις διατάξεις σχετικά με τους στόχους, τις ενέργειες, την αρμοδιότητα για την εφαρμογή, τη συνέπεια και τη συμπληρωματικότητα καθώς και τη διαδικασία των επιτροπών και τη διεθνή συνεργασία όπως προβλέπεται στις αντίστοιχες αποφάσεις βάσει των οποίων ξεκίνησαν (άρθρο 1) και περιέχει ρήτρες σχετικά με τις δημοσιονομικές παροχές (άρθρο 2), την αναπροσαρμογή της διαδικασίας της επιτροπής (άρθρο 3), τη συμμετοχή των χωρών ΕΖΕΣ/ΕΟΧ, των συνδεδεμένων χωρών της Κεντρικής και Ανατολικής Ευρώπης, της Κύπρου, της Μάλτας και της Τουρκίας (άρθρο 4), την παρακολούθηση και αξιολόγηση (άρθρο 5) και την έναρξη ισχύος της απόφασης επέκτασης (άρθρο 6).

2000/192 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της επέκτασης κοινοτικών προγραμμάτων δράσης στον τομέα της υγείας που θεσπίστηκαν από τις αποφάσεις αριθ. 645/96/ΕΚ, αριθ. 646/96/ΕΚ, αριθ. 647/96/ΕΚ, αριθ. 102/97/ΕΚ, αριθ. 1400/97/ΕΚ και αριθ. 1296/1999/ΕΚ και περί τροποποίησης των εν λόγω αποφάσεων

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Ένωσης και ιδίως το άρθρο 152,

την πρόταση της Ευρωπαϊκής Επιτροπής [5],

[5] ΕΕ C

τη γνώμη της Οικονομικής και Κοινωνικής Επιτροπής [6],

[6] ΕΕ C

τη γνώμη της Επιτροπής των Περιφερειών [7],

[7] ΕΕ C

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [8],

[8] Γνώμη του Ευρωπαϊκού Κοινοβουλίου.

Εκτιμώντας τα εξής:

(1) Ορισμένα προγράμματα κοινοτικής δράσης, εντός του πλαισίου δράσης στον τομέα της δημόσιας υγείας, πρόκειται να εκπνεύσουν σύντομα.

(2) Τα ακόλουθα εκπνεύουν στο τέλος του 2000:

- το κοινοτικό πρόγραμμα δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας στο πλαίσιο δράσης στον τομέα της δημόσιας υγείας που εγκρίθηκε βάσει της απόφασης 645/96/ΕΚ του Ευρωπαϊκού Κοινοβουλίου και του Συμβουλίου [9],

[9] ΕΕ L 95, 16.4.1996, σ. 1.

- το σχέδιο δράσης για την καταπολέμηση του καρκίνου που εγκρίθηκε με την απόφαση 646/96/ΕΚ του Ευρωπαϊκού Κοινοβουλίου και του Συμβουλίου [10],

[10] ΕΕ L 95, 16.4.1996, σ. 9.

- το κοινοτικό πρόγραμμα δράσης για την πρόληψη του AIDS και ορισμένων άλλων μεταδοτικών νόσων που εγκρίθηκε με την απόφαση 647/96/ΕΚ του Ευρωπαϊκού Κοινοβουλίου και του Συμβουλίου [11],

[11] ΕΕ L 95, 16.4.1996, σ. 16.

- το κοινοτικό πρόγραμμα δράσης για την πρόληψη της τοξικομανίας που εγκρίθηκε με την απόφαση 102/97/ΕΚ του Ευρωπαϊκού Κοινοβουλίου και του Συμβουλίου [12].

[12] ΕΕ L 19, 22.1.1997, σ. 25.

(3) Τα ακόλουθα εκπνέουν στο τέλος του 2001:

- το κοινοτικό πρόγραμμα δράσης για την παρακολούθηση της υγείας που εγκρίθηκε βάσει της απόφασης 1400/97/ΕΚ του Ευρωπαϊκού Κοινοβουλίου και του Συμβουλίου [13],

[13] ΕΕ L 193, 22.7.1997, σ. 1.

- το πρόγραμμα κοινοτικής δράσης για τις ασθένειες που σχετίζονται με τη ρύπανση εντός του πλαισίου δράσης που εγκρίθηκε βάσει της απόφασης 1296/1999 του Ευρωπαϊκού Κοινοβουλίου και του Συμβουλίου [14].

[14] ΕΕ L 155, 22.6.1999, σ. 7.

(4) Το Συμβούλιο στο ψήφισμά του της 8ης Ιουνίου 1999 σχετικά με τη μελλοντική δράση της Κοινότητας στον τομέα της δημόσιας υγείας [15] τόνισε την ανάγκη για συνέχεια στη δράση στον τομέα της δημόσιας υγείας εν όψει της προοπτικής ολοκλήρωσης των υφιστάμενων προγραμμάτων.

[15] ΕΕ C 200, 15.7.1999, σ. 1.

(5) Η Επιτροπή στην ανακοίνωσή της, της 15ης Απριλίου 1998 στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών, σχετικά με την ανάπτυξη της πολιτικής για τη δημόσια υγεία στην Ευρωπαϊκή Κοινότητα [16], υποδείκνυε ότι τα υφιστάμενα προγράμματα για την δημόσια υγεία θα ολοκληρωθούν από τα τέλη του 2000 και έπειτα και τόνιζε ότι πρέπει να εξασφαλιστεί ότι δεν υπάρχουν κενά στην πολιτική της Κοινότητας σε αυτόν τον σημαντικό τομέα. Ο συνακόλουθος διάλογος σχετικά με την ανακοίνωση αυτή οδήγησε σε μια σύγκλιση απόψεων μεταξύ των οργάνων της Κοινότητας στον τομέα της δημόσιας υγείας υπέρ της ανάπτυξης μιας νέας στρατηγικής με ένα συνολικό πρόγραμμα δράσης για τη δημόσια υγεία.

[16] COM(1998) 230 τελικό.

(6) Ενώ εξετάζεται μια νέα στρατηγική και προτάσεις για ένα νέο, συνολικό πρόγραμμα για τη δημόσια υγεία, τα υφιστάμενα προγράμματα στον τομέα της δημόσιας υγείας θα πρέπει να επεκταθούν έως τα τέλη του 2002, προκειμένου να αποφευχθεί κάθε διακοπή των κοινοτικών δράσεων.

(7) Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) προβλέπει τη μεγαλύτερη συνεργασία στον τομέα της δημόσιας υγείας μεταξύ της Κοινότητας και των κρατών μελών της, αφενός, και των χωρών της Ευρωπαϊκής Ζώνης Ελεύθερων Συναλλαγών που συμμετέχουν στον Ευρωπαϊκό Οικονομικό Χώρο (ΕΖΕΣ/ΕΟΧ), αφετέρου. θα πρέπει επίσης να προβλεφθεί τα προγράμματα στον τομέα της δημόσιας υγείας να είναι ανοικτά στη συμμετοχή των συνδεδεμένων χωρών της Κεντρικής και Ανατολικής Ευρώπης σύμφωνα με τους όρους που προσδιορίζονται στις ευρωπαϊκές συμφωνίες, στα πρόσθετα πρωτόκολλα των συμφωνιών αυτών και στις αποφάσεις των αντίστοιχων συμβουλίων σύνδεσης, της Κύπρου, που χρηματοδοτείται από πρόσθετες πιστώσεις σε συμφωνία με τις διαδικασίες που θα συμφωνηθούν με τη χώρα αυτή, καθώς και της Μάλτας και της Τουρκίας, που χρηματοδοτούνται από πρόσθετες πιστώσεις σε συμφωνία με τις διατάξεις της συνθήκης.

(8) Στην επέκταση των προγραμμάτων θα πρέπει να συνεκτιμηθούν η ανακοίνωση της 15ης Ιουνίου 2000, της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών, σχετικά με τη στρατηγική στον τομέα της υγείας της Ευρωπαϊκής Κοινότητας [17], τα συμπεράσματα του Συμβουλίου της 26ης Νοεμβρίου 1998 σχετικά με το μελλοντικό πλαίσιο για κοινοτική δράση στον τομέα της δημόσιας υγείας [18], το ψήφισμα του Συμβουλίου της 8ης Ιουνίου 1999 σχετικά με τη μελλοντική δράση της Κοινότητας στον τομέα της δημόσιας υγείας, το ψήφισμα του Ευρωπαϊκού Κοινοβουλίου της 12ης Μαρτίου 1999 [19], η γνώμη της Οικονομικής και Κοινωνικής Επιτροπής της 9ης Σεπτεμβρίου 1998 [20] και η γνώμη της Επιτροπής των Περιφερειών της 19ης Νοεμβρίου 1998 [21]. Θα πρέπει επίσης να συνεκτιμηθούν η ενδιάμεση έκθεση της Επιτροπής COM(1999) 463 της 14ης Οκτωβρίου 1999 στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με την εφαρμογή των κοινοτικών προγραμμάτων δράσης για την πρόληψη του καρκίνου, του AIDS και ορισμένων άλλων μεταδιδόμενων νόσων και της τοξικομανίας στο πλαίσιο δράσης στον τομέα της δημόσιας υγείας [22] καθώς και η ενδιάμεση έκθεση της Επιτροπής της 22ας Μαρτίου 2000 στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών για την εφαρμογή του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας [23].

[17] COM(2000) 285 τελικό.

[18] ΕΕ C 390, 15.12.1998, σ. 1.

[19] ΕΕ C 175, 21.6.1999, σ. 135.

[20] ΕΕ C 407, 28.12.1998, σ. 21.

[21] ΕΕ C 51, 22.2.1999, σ. 53.

[22] CΟΜ(1999) 463 τελικό.

[23] CΟΜ(2000) 165 τελικό.

(9) Η παρούσα απόφαση ορίζει, για την περίοδο επέκτασης των προγραμμάτων δράσης, το χρηματοδοτικό πλαίσιο που αποτελεί προνομιακή αναφορά κατά την έννοια του σημείου 33 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [24], για την αρμόδια επί του προϋπολογισμού αρχή κατά τη διάρκεια της ετήσιας διαδικασίας του προϋπολογισμού.

[24] ΕΕ C 172, 18.6.1999, σ. 1.

(10) Είναι αναγκαίο να τροποποιηθούν οι αποφάσεις 645/96/ΕΚ, 646/96/ΕΚ, 647/96/ΕΚ, 102/97/ΕΚ, 1400/97/ΕΚ και 1296/1999/ΕΚ, προκειμένου να λάβουν υπόψη την απόφαση του Συμβουλίου 1999/468/EK της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [25].

[25] ΕΕ L 184, 17.7.1999, σ. 23.

(11) Τα προγράμματα δράσης θα πρέπει να παρακολουθούνται και να αξιολογούνται συνεχώς σε συνεργασία μεταξύ της Ευρωπαϊκής Επιτροπής και των κρατών μελών,

ΑΠΟΦΑΣΙΖΟΥΝ:

Άρθρο 1

Επέκταση

1. Τα ακόλουθα παρατείνονται από 1ης Ιανουαρίου 2001 έως τις 31 Δεκεμβρίου 2002:

α) Το κοινοτικό πρόγραμμα δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας που θεσπίστηκε με την απόφαση αριθ. 645/96/ΕΚ.

β) Το πρόγραμμα δράσης για την καταπολέμηση του καρκίνου που θεσπίστηκε με την απόφαση αριθ. 646/96/ΕΚ.

γ) Το πρόγραμμα δράσης για την πρόληψη του AIDS και ορισμένων άλλων μεταδοτικών νόσων που θεσπίστηκε με την απόφαση αριθ. 647/96/ΕΚ.

δ) Το πρόγραμμα δράσης για την πρόληψη της τοξικομανίας που θεσπίστηκε με την απόφαση αριθ. 102/97/ΕΚ.

2. Τα ακόλουθα παρατείνονται από 1ης Ιανουαρίου 2002 έως τις 31 Δεκεμβρίου 2002:

α) Το πρόγραμμα για την παρακολούθηση της υγείας που θεσπίστηκε με την απόφαση αριθ. 1400/97/ΕΚ.

β) Το πρόγραμμα δράσης για τις ασθένειες που σχετίζονται με την ρύπανση το οποίο θεσπίστηκε με την απόφαση αριθ. 1296/1999/ΕΚ.

Άρθρο 2

Προϋπολογισμός

1. Το συνολικό δημοσιονομικό πλαίσιο για την εφαρμογή των προγραμμάτων που αναφέρονται στο άρθρο 1, για την περίοδο από 1ης Ιανουαρίου έως την 31η Δεκεμβρίου 2002, καθορίζεται σε 79,1 εκατ. ευρώ.

2. Το δημοσιονομικό πλαίσιο για την εφαρμογή, για την περίοδο από 1ης Ιανουαρίου 2001 έως την 31η Δεκεμβρίου 2002, του προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας καθορίζεται σε 8,5 εκατ. ευρώ, του προγράμματος δράσης για την καταπολέμηση του καρκίνου σε 31,142 εκατ. ευρώ, του προγράμματος δράσης για την πρόληψη της τοξικομανίας σε 11,434 εκατ. ευρώ και του προγράμματος δράσης για την πρόληψη του AIDS και ορισμένων άλλων μεταδοτικών νόσων σε 22,324 ευρώ.

3. Το δημοσιονομικό πλαίσιο για την εφαρμογή, για την περίοδο από 1ης Ιανουαρίου 2002 έως την 31η Δεκεμβρίου 2002, του προγράμματος δράσης για την παρακολούθηση της υγείας καθορίζεται στα 4,4 εκατ. ευρώ και για το πρόγραμμα δράσης για τις ασθένειες που σχετίζονται με τη ρύπανση σε 1,3 εκατ. ευρώ.

4. Η αρμόδια επί τoυ πρoϋπoλoγισμoύ αρχή εγκρίνει τις ετήσιες πιστώσεις εντός των oρίων των δημoσιoνoμικών προοπτικών.

Άρθρο 3

Τροποποίηση της διαδικασίας επιτροπής

1. Το άρθρο 5 των αποφάσεων αριθ. 645/96/ΕΚ, 646/96/ΕΚ, 647/96/ΕΚ, 102/97/ΕΚ και 1400/97/ΕΚ τροποποιείται ως εξής:

α) Η παράγραφος 1 αντικαθίσταται από τα εξής:

"1. Η Επιτροπή επικουρείται από μια συμβουλευτική επιτροπή, την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής."

β) Η παράγραφος 2, δεύτερο και τρίτο εδάφιο αντικαθίστανται από τα ακόλουθα:

"2. Η διαδικασία διαχειριστικής επιτροπής που ορίζεται στο άρθρο 4 της απόφασης 1999/468/ΕΚ εφαρμόζεται για την έγκριση των μέτρων που αναφέρονται στο πρώτο εδάφιο της παρούσας παραγράφου, με την επιφύλαξη του άρθρου 7 και του άρθρου 8 της απόφασης 1999/468/ΕΚ. Το χρονικό διάστημα που προβλέπεται στο άρθρο 4, παράγραφος 3 της απόφασης 1999/468/ΕΚ είναι δύο μήνες."

γ) Η παράγραφος 3 αντικαθίσταται από τα εξής:

"3. Επιπλέον, η Επιτροπή μπορεί να συμβουλεύεται την επιτροπή σχετικά με οποιοδήποτε άλλο θέμα που αφορά την εφαρμογή της παρούσας απόφασης. Στην περίπτωση αυτή, εφαρμόζεται η διαδικασία συμβουλευτικής επιτροπής που ορίζεται στο άρθρο 3 της απόφασης 1999/468/ΕΚ, με την επιφύλαξη του άρθρου 7 και του άρθρου 8."

2. Το άρθρο 5 της απόφασης 1296/1999/ΕΚ τροποποιείται ως εξής:

α) Η παράγραφος 1 αντικαθίσταται από τα ακόλουθα:

"1. Η Επιτροπή επικουρείται από συμβουλευτική επιτροπή, την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Η διαδικασία συμβουλευτικής επιτροπής που ορίζεται στο άρθρο 3 της απόφασης 1999/468/ΕΚ εφαρμόζεται για την έγκριση των μέτρων που αναφέρονται στο πρώτο εδάφιο της παρούσας παραγράφου με την επιφύλαξη του άρθρου 7 και του άρθρου 8 της απόφασης 1999/468/ΕΚ."

Άρθρο 4

Συμμετοχή των χωρών ΕΖΕΣ/ΕΟΧ, των συνδεδεμένων χωρών της Κεντρικής και Ανατολικής Ευρώπης, της Κύπρου, της Μάλτας και της Τουρκίας

Το παρόν πρόγραμμα είναι ανοιχτό στη συμμετοχή:

α) των χωρών ΕΖΕΣ/ΕΟΧ, σύμφωνα με τους όρους που προσδιορίζονται στη συμφωνία του ΕΟΧ,

β) των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους που προσδιορίζονται στις ευρωπαϊκές συμφωνίες, στα πρόσθετα πρωτόκολλα των συμφωνιών αυτών και στις αποφάσεις των αντίστοιχων συμβουλίων σύνδεσης,

γ) της Κύπρου που χρηματοδοτείται από συμπληρωματικές πιστώσεις σύμφωνα με τις διαδικασίες που θα συμφωνηθούν με τη χώρα αυτή,

δ) της Μάλτας και της Τουρκίας, που χρηματοδοτούνται από συμπληρωματικές πιστώσεις σύμφωνα με τις διατάξεις της συνθήκης.

Άρθρο 5

Παρακολούθηση και αξιολόγηση

1. Κατά την εφαρμογή της παρούσας απόφασης η Επιτροπή, σε συνεργασία με τα κράτη μέλη, λαμβάνει τα αναγκαία μέτρα ώστε να εξασφαλίσει την παρακολούθηση και την αξιολόγηση των δραστηριοτήτων που προβλέπονται βάσει των προγραμμάτων και του σχεδίου που αναφέρονται στο άρθρο 1.

2. Η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο ύστερα από την ολοκλήρωση των προγραμμάτων και του σχεδίου που αναφέρεται στο άρθρο 1. Συμπεριλαμβάνει στην έκθεση αυτή τα αποτελέσματα της αξιολόγησης που αναφέρεται στην παράγραφο 1 του παρόντος άρθρου. Η έκθεση υποβάλλεται επίσης στην Οικονομική και Κοινωνική Επιτροπή και στην Επιτροπή των Περιφερειών.

Άρθρο 6

Έναρξη ισχύος

Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλοσ τησ ενεργειας

Πρόταση απόφασης του Ευρωπαϊκού Κοινοβουλίου και του Συμβουλίου για την επέκταση του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας, του προγράμματος δράσης για την καταπολέμηση του καρκίνου, του προγράμματος για την πρόληψη του AIDS και ορισμένων άλλων μεταδοτικών νόσων, του προγράμματος για την πρόληψη της τοξικομανίας, του προγράμματος για την παρακολούθηση της υγείας και του προγράμματος για τις ασθένειες που σχετίζονται με τη ρύπανση.

2. Σχετικα κονδυλια του προϋπολογισμου

Β3-4308 και Β3-4308Α

(πρώην γραμμές του προϋπολογισμού B3-4300 και Β3-4300Α, B3-4301 και Β3-4301Α, B3-4302 και Β3-4302Α, B3-4303και Β3-4303Α, B3-4304 και Β3-4304Α, B3-4306 και Β3-4306Α.).

3. Νομικη βαση

Πρόταση απόφασης του Ευρωπαϊκού Κοινοβουλίου και του Συμβουλίου για την επέκταση του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας, του προγράμματος δράσης για την καταπολέμηση του καρκίνου, του προγράμματος για την πρόληψη του AIDS και ορισμένων άλλων μεταδοτικών νόσων, του προγράμματος για την πρόληψη της τοξικομανίας, του προγράμματος για την παρακολούθηση της υγείας και του προγράμματος για τις ασθένειες που σχετίζονται με τη ρύπανση.

4. Περιγραφη τησ ενεργειασ

4.1 Γενικός στόχος

Στόχος είναι να διευκολυνθεί η συνέχιση ενεργειών βάσει των έξι προγραμμάτων για τη δημόσια υγεία που αναφέρονται στο σημείο 1 ανωτέρω. Τα προγράμματα αυτά είναι καίριας σημασίας για τη συνέχιση των στόχων της Κοινότητας για τη δημόσια υγεία έως ότου εγκριθεί ένα νέο, συνολικό, πρόγραμμα δημόσιας υγείας και σε κάθε περίπτωση όχι αργότερα από την 31η Δεκεμβρίου 2002. Συνεπώς, επεκτείνονται τα ακόλουθα προγράμματα:

- το κοινοτικό πρόγραμμα δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας,

- το σχέδιο δράσης για την καταπολέμηση του καρκίνου,

- το πρόγραμμα για την πρόληψη του AIDS και ορισμένων άλλων μεταδοτικών νόσων,

- το πρόγραμμα για την πρόληψη της τοξικομανίας,

- το πρόγραμμα για την παρακολούθηση της υγείας,

- το πρόγραμμα για τις ασθένειες που σχετίζονται με τη ρύπανση.

Οι ενέργειες αυτές στοχεύουν στην ενθάρρυνση της συνεργασίας μεταξύ των κρατών μελών, στην ενίσχυση των ενεργειών τους, στην προώθηση του συντονισμού των πολιτικών και των προγραμμάτων τους καθώς και στην ενίσχυση της συνεργασίας με τρίτες χώρες και διεθνείς οργανισμούς αρμόδιους στον τομέα της δημόσιας υγείας.

4.2 Χρονική διάρκεια της ενέργειας και προβλεπόμενες ρυθμίσεις για την ανανέωσή της

* Η επέκταση καλύπτει τη διετή περίοδο που ξεκινά την 1.1.2001 για:

- το πρόγραμμα προαγωγής, ενημέρωσης, διαπαιδαγώγησης και κατάρτισης σε θέματα υγείας,

- το πρόγραμμα δράσης για την καταπολέμηση του καρκίνου,

- το πρόγραμμα για την πρόληψη του AIDS και ορισμένων άλλων μεταδοτικών νόσων,

- το πρόγραμμα για την πρόληψη της τοξικομανίας.

* Η επέκταση καλύπτει τη διετή περίοδο που ξεκινά την 1.1.2002 για:

- το πρόγραμμα για την παρακολούθηση της υγείας,

- το πρόγραμμα για τις ασθένειες που σχετίζονται με τη ρύπανση.

5. Καταταξη των δαπανων η εσοδων

5.1 Υποχρεωτικές/μη υποχρεωτικές δαπάνες

ΜΥΔ

5.2 Διαχωριζόμενες/μη διαχωριζόμενες πιστώσεις

6. Ειδοσ των δαπανων η εσοδων

- Επιδότηση για συγχρηματοδότηση από κοινού με άλλες χρηματοδοτικές πηγές του δημόσιου ή/και του ιδιωτικού τομέα. Η συμμετοχή της Επιτροπής θα περιορίζεται γενικά έως το 70% του συνολικού κόστους των επιχορηγούμενων σχεδίων.

- Συμβάσεις δημόσιας υπηρεσίας ύστερα από προσκλήσεις υποβολής προσφορών.

7. Δημοσιονομικεσ επιπτωσεισ

7.1 Τρόπος υπολογισμού του συνολικού κόστους της ενέργειας (προσδιορισμός του μοναδιαίου κόστους)

Πιστώσεις ανάληψης υποχρεώσεων σε εκατ. ΕΥΡΩ (σε τρέχουσες τιμές)

>ΘΕΣΗ ΠIΝΑΚΑ>

7.2 Αναλυτική παράθεση των στοιχείων του κόστους της ενέργειας (σε εκατ. ευρώ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

* Εξαιρώντας δαπάνες τεχνικής ή/και διοικητικής βοήθειας και υποστήριξης (βλ. 7.3)

7.3 Δαπάνες τεχνικής ή/και διοικητικής βοήθειας και υποστήριξης που περιλαμβάνονται στο μέρος Β του προϋπολογισμού (Β3-4308Α)

Πιστώσεις ανάληψης υποχρεώσεων σε εκατ. ΕΥΡΩ (σε τρέχουσες τιμές)

>ΘΕΣΗ ΠIΝΑΚΑ>

7.4 Ενδεικτικό χρονοδιάγραμμα των πιστώσεων

εκατομμύρια ΕΥΡΩ

>ΘΕΣΗ ΠIΝΑΚΑ>

8. Μετρα καταπολεμησησ τησ απατησ

Κάθε πρόταση για επιχορήγηση θα εξεταστεί από πλευράς ήδη υφιστάμενου τεχνικού περιεχομένου και οικονομικών κριτηρίων βάσει των διατάξεων που ορίζονται από αποφάσεις εφαρμογής της Επιτροπής σχετικά με κάθε επεκτεινόμενο πρόγραμμα. Αυτά περιλαμβάνουν κριτήρια σχετικά με ίδιους πόρους, υγιή οικονομικά και οικονομική διαχείριση, προηγούμενο καλών επιδόσεων ή αξιοπιστίας σε ό,τι αφορά την ικανότητα ικανοποίησης των προϋποθέσεων για χρηματοδότηση, εταιρική σχέση σε δεδομένο σχέδιο και δυνατότητα για αποτελεσματική λογιστική και έλεγχο.

Οι αιτήσεις για τελική πληρωμή πρέπει να συνοδεύονται από αξιολόγηση του λειτουργικού και οικονομικού καθεστώτος του εν λόγω σχεδίου.

Σύμφωνα με την απόφαση έγκρισης της επέκτασης των προγραμμάτων θα πραγματοποιηθεί εκ των υστέρων αξιολόγηση τα αποτελέσματα της οποίας θα περιληφθούν σε έκθεση της Επιτροπής στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών.

- Συγκεκριμένα μέτρα ελέγχου που προβλέπονται

Οι έλεγχοι επιτόπου θα πραγματοποιούνται χρησιμοποιώντας τα κατάλληλα κριτήρια επιλογής (κλίμακα επιδότησης, ενδιάμεση έκθεση, αποτελέσματα της τρέχουσας παρακολούθησης, ενημέρωση σχετικά με την πρόοδο της εκτέλεσης του σχετικού σχεδίου εργασίας). Σε περιπτώσεις όπου υπάρχουν λόγοι να πιστεύεται ότι η επίδοση ενός σχεδίου που έχει λάβει χρηματοδότηση ή ότι μια σύμβαση δημόσιας υπηρεσίας αμφισβητείται σοβαρά, θα πραγματοποιείται ένας επείγων έλεγχος και, εάν εξακολουθούν να υπάρχουν υποψίες, οι αρμόδιες υπηρεσίες θα παραπέμψουν το ζήτημα στις σχετικές υπηρεσίες ελέγχου και στην υπηρεσία καταπολέμησης της απάτης.

9. Στοιχεια τησ αναλυσησ κοστουσ-αποτελεσματικοτητασ

9.1 Ειδικοί και ποσοτικοί στόχοι. πληθυσμός στον οποίο απευθύνεται η ενέργεια

- Συγκεκριμένοι στόχοι: εναρμόνιση με το γενικό στόχο

Κάθε επεκτεινόμενο πρόγραμμα έχει ειδικούς στόχους που ορίζονται στην αντίστοιχη απόφαση του Ευρωπαϊκού Κοινοβουλίου και του Συμβουλίου. Επιπλέον, σύμφωνα με τις διατάξεις εφαρμογής που εγκρίνονται από την Επιτροπή για κάθε πρόγραμμα εγκρίνονται σχέδια εργασίας με ειδικούς στόχους και προτεραιότητες κάθε χρόνο και εκπονούνται εκθέσεις σχετικά με την εφαρμογή τους.

- Πληθυσμός στον οποίο απευθύνεται η ενέργεια:

Ανάλογα με το πρόγραμμα το σύνολο του πληθυσμού (πρόγραμμα για την παρακολούθηση και την προώθηση της υγείας, για την παρακολούθηση ορισμένων μεταδοτικών νόσων) ή υποομάδες του πληθυσμού στόχου (π.χ. ομάδες με μεγαλύτερες πιθανότητες ανάπτυξης καρκίνου του δέρματος, νέοι που ξεκινούν το κάπνισμα, νέοι με επικίνδυνη σεξουαλική συμπεριφορά, ομοφυλόφιλοι, χρήση ναρκωτικών από περιθωριακές κοινωνικές ομάδες, προαγωγή της υγείας στην εργασία και στο σχολείο, κλπ.), είναι οι τελικοί αποδέκτες των ενεργειών που αναπτύσσονται.

Οι άμεσοι δικαιούχοι της οικονομικής συμβολής της Κοινότητας είναι ΜΚΟ που ενεργοποιούνται στον τομέα της πρόληψης ασθενειών και της προαγωγής της υγείας, κυβερνητικοί ή ημικυβερνητικοί φορείς και όργανα αρμόδια σε θέματα υγείας καθώς και ενώσεις επαγγελματιών σε θέματα υγείας καθώς και καταρτισμένων φορέων. Κριτήρια επιλεξιμότητας έχουν οριστεί από διατάξεις εφαρμογής που έχουν εγκριθεί από την Επιτροπή για κάθε πρόγραμμα, κυριότερα των οποίων είναι η συμμετοχή εταίρων από διάφορα κράτη μέλη και η προστιθέμενη αξία.

9.2 Αιτιολόγηση της ενέργειας

- Ανάγκη για κοινοτική οικονομική ενίσχυση, δίνοντας ιδιαίτερη προσοχή στην αρχή της επικουρικότητας

Ενέργειες βάσει των προγραμμάτων η επέκταση των οποίων προτείνεται είναι απαραίτητες για τη συνέχιση των στόχων της Κοινότητας για τη δημόσια υγεία σύμφωνα με τις απαιτήσεις της Συνθήκης. Για το κάθε πρόγραμμα έχει επιβεβαιωθεί από την αντίστοιχη απόφαση του Ευρωπαϊκού Κοινοβουλίου και του Συμβουλίου ότι πληροί τις απαιτήσεις για επικουρικότητα.

- Επιλογή τρόπων και μέσων

Οι διατάξεις εφαρμογής που εγκρίνονται από την Επιτροπή για κάθε πρόγραμμα απαιτούν την εκπόνηση σχεδίου εργασίας ετησίως κατόπιν διαβούλευσης με την αρμόδια επιτροπή διαχείρισης. Ακολουθούν προσκλήσεις υποβολής προτάσεων και ειδικό χρονοδιάγραμμα για την υποβολή αιτήσεων χρησιμοποιώντας τυποποιημένο έντυπο αίτησης. Αυτό αποτελεί το βασικό όργανο με το οποίο κρίνονται η οικονομική και τεχνική αρτιότητα και ποιότητα όσον αφορά τους στόχους του προγράμματος και τα συναφή κριτήρια επιλογής και οι οικονομικοί κανονισμοί πριν από την έκδοση της γνώμης της σχετικής επιτροπής σχετικά με τη συνολική αρτιότητα της πρότασης, την προστιθέμενη αξία και τη συγκριτική ποιότητα.

9.3 Παρακολούθηση και αξιολόγηση της δράσης

- Δείκτες επιδόσεων που επιλέγονται

* δείκτες εκροής (μέτρηση των χρησιμοποιούμενων πόρων)

Κάθε πρόγραμμα αποτελεί αντικείμενο συνεχούς παρακολούθησης χρησιμοποιώντας ως δείκτες τον αριθμό και την ποιότητα των δικτύων που δημιουργούνται, τις συστάσεις και τις κατευθυντήριες γραμμές που εκδίδονται, τις ανακοινώσεις και εκθέσεις που εγκρίνονται ή δημοσιεύονται από την Επιτροπή, ad hoc έρευνες όπως έρευνες του Ευρωβαρομέτρου σχετικά με συμπεριφορές και τάσεις, την αποτελεσματικότητα των εκστρατειών και ασκήσεις διάδοσης των πληροφοριών καθώς και το βαθμό αντίληψης, την άμιλλα και τα πολλαπλασιαστικά αποτελέσματα στα κράτη μέλη των αρμόδιων αρχών και των τοπικών ομάδων και ενώσεων.

* δείκτες αντικτύπου (μέτρηση επίδοσης σε σχέση με τους στόχους)

Κάθε πρόγραμμα υπόκειται σε αξιολόγηση, κυρίως όσον αφορά τις επιδόσεις σε σχέση με στόχους για κάθε συναφή ενέργεια, από το προσωπικό της Επιτροπής και από ανεξάρτητους εμπειρογνώμονες που χρησιμοποιούν άμεσους (π.χ. αλλαγή συμπεριφοράς ή κάπνισμα ή χρήση ναρκωτικών) και έμμεσους τρόπους μέτρησης (π.χ. αποτελεσματικότητα στην πρόσβαση και στη διανομή υλικού προαγωγής της υγείας, υπενθύμιση μηνυμάτων ή ποσοστά συμμετοχής). Η Επιτροπή θα υποβάλει συνολική έκθεση στο τέλος της περιόδου επέκτασης σχετικά με το κάθε πρόγραμμα και την αποτελεσματικότητά του.

10. Διοικητικεσ δαπανεσ (Τμημα III, Μεροσ A του προϋπολογισμου)

Το προσωπικό που διαχειρίζεται σήμερα τα υφιστάμενα προγράμματα θα συμμετέχει στη διαχείριση των επεκτάσεων. Δεν απαιτείται επιπλέον προσωπικό στο μέρος Α του προϋπολογισμού.

Το ανθρώπινο δυναμικό και τα διοικητικά μέσα πρέπει να καλυφθούν από τις πιστώσεις που ήδη διατέθηκαν στην υπηρεσία διαχείρισης.

10.1 Επίδραση στον αριθμό των υπαλλήλων

>ΘΕΣΗ ΠIΝΑΚΑ>

10.2 Δημοσιονομική επίδραση του συμπληρωματικού προσωπικού

Δεν προβλέπεται πρόσθετο ανθρώπινο δυναμικό εκτός από αυτό που έχει ήδη εγκριθεί για τα προγράμματα δημόσιας υγείας.

Εκατ. EUR

>ΘΕΣΗ ΠIΝΑΚΑ>

10.3 Αύξηση άλλων τρεχουσών δαπανών που προκύπτουν από τη δράση

Οι διοικητικές δαπάνες για αποστολές, συνεδριάσεις, επιτροπές και συνέδρια θα χρηματοδοτηθούν από τους συνολικούς πόρους δυνάμει του τίτλου Α-7 του προϋπολογισμού που διατέθηκε στη ΓΔ SANCO.

ΔΕΛΤΙΟ ΑΞΙΟΛΟΓΗΣΗΣ ΑΝΤΙΚΤΥΠΟΥ Ο ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ ΙΔΙΑΙΤΕΡΑ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ ( ΜΜΕ)

Τιτλοσ τησ προτασησ

Πρόταση για απόφαση του Ευρωπαϊκού Κοινοβουλίου και του Συμβουλίου για την επέκταση του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας, του προγράμματος δράσης για την καταπολέμηση του καρκίνου, του προγράμματος για την πρόληψη του AIDS και ορισμένων άλλων μεταδοτικών νόσων, του προγράμματος για την πρόληψη της τοξικομανίας, του προγράμματος για την παρακολούθηση της υγείας και του προγράμματος για τις ασθένειες που σχετίζονται με τη ρύπανση.

Αριθμοσ εγγραφου αναφορασ

Η προταση

1. Λαμβάνοντας υπόψη την αρχή της επικουρικότητας, γιατί η κοινοτική νομοθεσία είναι απαραίτητη σε αυτό τον τομέα και ποιοι είναι οι βασικοί της στόχοι;

Σύμφωνα με το άρθρο 152 της συνθήκης ΕΚ, η Επιτροπή υποβάλλει την παρούσα πρόταση για μέτρα ενθάρρυνσης βάσει των προγραμμάτων η επέκταση των οποίων ζητείται να εγκριθεί από το Ευρωπαϊκό Κοινοβούλιο και το Συμβούλιο. Οι αποφάσεις βάσει των οποίων θεσπίζονται τα προγράμματα αυτά επιβεβαιώνουν την τήρηση των αρχών της επικουρικότητας και της αναλογικότητας όσον αφορά τα μέτρα που αναπτύσσονται. Ο συνολικός στόχος των μέτρων αυτών είναι να συμβάλουν για στην εξασφάλιση ενός υψηλού επιπέδου προστασίας της υγείας του ανθρώπου ενθαρρύνοντας της συνεργασία μεταξύ των κρατών μελών, παρέχοντας ενίσχυση στη δράση τους, προωθώντας συντονισμό των πολιτικών και προγραμμάτων τους και ενισχύοντας τη συνεργασία με τρίτες χώρες και με τους αρμόδιους διεθνείς οργανισμούς στον τομέα της δημόσιας υγείας.

Ο αντικτυπος στισ επιχειρησεισ

2. Ποιον θα αφορά η πρόταση;

Δεν θα υπάρξει επίδραση στις επιχειρήσεις από την παρούσα πρόταση. Τα προγράμματα προβλέπουν για την ενίσχυση των ενεργειών που ενθαρρύνουν τη συνεργασία μεταξύ κρατών μελών την προώθηση του συντονισμού των πολιτικών και προγραμμάτων τους, την προώθηση της ανταλλαγής πληροφοριών για την πρόληψη των ασθενειών και την ανταλλαγή εμπειριών σε στρατηγικές για την αντιμετώπιση απειλών της υγείας.

3. Ποια μέτρα πρέπει να λάβουν οι επιχειρήσεις για να συμμορφωθούν με την πρόταση;

Δεν τίθενται απαιτήσεις όσον αφορά τις επιχειρήσεις.

4. Ποια οικονομικά αποτελέσματα ενδέχεται να έχει η πρόταση;

Δεν υπάρχουν οικονομικές επιπτώσεις στην απασχόληση, στις επενδύσεις και στη δημιουργία νέων επιχειρήσεων ή στον ανταγωνισμό των επιχειρήσεων λόγω της παρούσας πρότασης.

5. Περιλαμβάνει η πρόταση μέτρα τα οποία να λαμβάνουν υπόψη την ιδιαίτερη κατάσταση των μικρομεσαίων επιχειρήσεων (μειωμένες ή διαφορετικές απαιτήσεις, κλπ);

Εφόσον δεν υπάρχουν επιπτώσεις για τις επιχειρήσεις, δεν υπάρχει ανάγκη να ληφθούν τέτοια μέτρα.

Διαβουλευση

6. Αναφέρετε κατάλογο των οργανισμών με τους οποίους πραγματοποιήθηκαν διαβουλεύσεις σχετικά με την πρόταση και περιγράψτε τις κυριότερες απόψεις τους.

Δεν πραγματοποιήθηκαν διαβουλεύσεις με κανένα οργανισμό σχετικά με την παρούσα πρόταση. Η πρόταση αποτελεί μέρος της στρατηγικής της Επιτροπής για την υγεία στην οποία υπάρχει συναίνεση απόψεων και ενίσχυση από όλα τα όργανα της Κοινότητας ύστερα από διεξοδική συζήτηση που ξεκίνησε η Επιτροπή με την ανακοίνωσή της COM(1998) 230 της 15ης Απριλίου του 1998.